﻿ Преузето са [www.pravno-informacioni-sistem.rs](http://www.pravno-informacioni-sistem.rs/)

На основу члана 35. став 6. Закона о дивљачи и ловству („Службени гласник РС”, број 18/10),

Министар пољопривреде, трговине, шумарства и водопривреде, доноси

**ПРАВИЛНИК**

**о начину обележавања, односно означавања граница и ловно-техничких објеката у ловишту**

"Службени гласник РС", број 76 од 12. октобра 2011.

Члан 1.

Овим правилником ближе се прописује начин обележавања, односно означавања граница ловишта, терена за обуку паса и полигона за лов дивљачи, као и ловно-техничких објеката у ловишту.

Члан 2.

Границе ловишта, терена за обуку паса и полигона за лов дивљачи, као и ловно-техничких објеката у ловишту видно се обележавају, односно означавају одговарајућим таблама.

Члан 3.

Табле којима се обележавају, односно означавају границе ловишта, терена за обуку паса и полигона за лов дивљачи су од метала, правоугаоног облика, величине најмање 50 x 30 cm, жуте боје, са текстом исписаним црним словима ћириличким и латиничним писмом, а на подручјима где се користи писмо националне мањине и на том писму.

Члан 4.

Текст на таблама којима се обележава, односно означава граница ловишта садржи назив ловишта и назив корисника ловишта, а може да садржи и лого корисника ловишта.

Текст на таблама којима се обележава, односно означава граница терена за обуку паса садржи назив ловишта и речи: „терен за обуку паса”, а може да садржи и лого корисника ловишта.

Текст на таблама којима се обележава, односно означава граница полигона за лов дивљачи садржи назив ловишта и речи: „полигон за лов дивљачи”, а може да садржи и лого корисника ловишта.

Члан 5.

Табле којима се обележавају, односно означавају границе ловишта постављају се на погодну основу или држач на карактеристичним тачкама, у складу са актом о установљавању ловишта.

Члан 6.

Табле којима се обележавају, односно означавају ловно-технички објекти у ловишту (високе и ниске чеке) су од метала, правоугаоног облика, величине најмање 15 x 15 cm, жуте боје, са арапским редним бројем исписаним црном бојом.

Члан 7.

Овај правилник ступа на снагу осмог дана од дана објављивања у „Службеном гласнику Републике Србије”.

Број 110-00-194/2011-09

У Београду, 30. септембра 2011. године

Министар,

**Душан Петровић,** с.р.